

Pentatuku

For videos, study guides and other resources, visit Thirdmill at thirdmill.org.

.

Nukuu

Yusufu na Kaka zake

Somo la 10

**© 2020 Third Millennium Ministries**

Haki zote zimehifadhiwa. Hairuhusiwi kuzalisha sehemu yoyote ile ya chapisho hili katika mtindo wowote (isipokuwa nukuu fupi kwa kusudi la mapitio, maoni, au taaluma) au kwa njia yoyote ile kwa kujipatia faida bila idhini ya mmiliki, Third Millennium Ministries, Inc., 316 Live Oaks Blvd., Casselberry, Florida 32707.

**Toleo la Kiingereza**

Isipokuwa imeoneshwa vinginevyo, Maandiko yote yamenukuliwa kutoka the HOLY BIBLE, NEW INTERNATIONAL VERSION. Toleo la © 1973, 1978, 1984, 2011 International Bible Society. Yametumika kwa idhini ya the Zondervan Bible Publishers.

**Toleo la Kiswahili**

Isipokuwa imeoneshwa vinginevyo, Maandiko yote yamenukuliwa kutoka The HOLY BIBLE IN KISWAHILI, UNION VERSION. PUBLISHED AS BIBLIA MAANDIKO MATAKATIFU. Toleo la © 1997, Bible Society of Tanzania.

**Kuhusu Thirdmill**

Hili ni shirika lililoanzishwa mnamo mwaka wa 1997. Thirdmill ni shirika la huduma ya Kiinjili ya Kikristo ambalo limejikita katika kutoa:

**Elimu ya Biblia. Kwa Ajili ya Ulimwengu. Bila Malipo.**

Lengo letu ni kutoa elimu ya Kikristo pasipo malipo kwa maelfu ya wachungaji na viongozi wa taasisi za Kikristo ulimwenguni kote. Mafunzo haya ni mahsusi kwa wachungaji ambao hawajapata mafunzo ya kutosha ya neno la Mungu yanayoendana na utumishi wao. Tunalifikia lengo hili kwa kuzalisha na kusambaza ulimwenguni kote mtaala wa seminari kwa njia mbalimbali za kimawasiliano kwa lugha ya Kiingereza, Kiarabu, Kimandarini, Kirusi, na Kihispania. Mtaala wetu unaendelea kutafasiriwa katika lugha nyingi mbalimbali kupitia washirika wetu katika huduma hii. Mtaala wetu unajumuisha picha za video, maelekezo yaliyochapishwa/nukuu, ambayo yote yanapatikana kwenye intaneti. Mtaala huu umeandaliwa ili uweze kutumiwa katika mashule, vikundi, na watu binafsi, kwa njia zote mbili; njia ya mtandao na katika jumuia ndogondogo za kujifunza Neno la Mungu.

Kwa miaka mingi, tumeandaa masomo na maudhui ya kiwango cha juu sana na kuyatoa kwa njia rahisi na kupunguza gharama za masomo. Waandishi na wahariri wetu ni wabobezi katika Theolojia. Pamoja na ukweli huo, wao pia ni wazungumzaji wa lugha husika. Masomo yetu yameandaliwa na wanazuoni waliobobea katika Theolojia, wakufunzi wa seminari, na wachungaji wa makanisa kutoka sehemu mbalimbali ulimwenguni. Pamoja na hayo, wabunifu wetu wa picha, wachoraji wa vielelezo na wazalishaji wa Makala wanafanya kazi zao kwa viwango vya juu sana.

Ili kutimiza lengo letu la usambazaji na kuwafikia watu wengi zaidi, Thirdmill imebuni mbinu ya kushirikiana na makanisa, seminari, shule za Biblia, wamishenari, watangazaji Wakristo na wahudumu wa huduma za televisheni, na mashirika mengine. Ushirika wa jinsi hii umewezesha usambazaji wa masomo yetu kwa haraka na kuwafikia viongozi mbalimbali, wachungaji, na wanafunzi wa seminari. Pia tovuti yetu hutumika kama jukwaa la usambazaji na utoji wa Elimu ya ziada ili kukamilisha masomo yetu. Kupitia tovuti yetu Mkristo yeyote yule anaweza kuanzisha darasa la watu wenye lengo la kujifunza Neno.

Thirdmill inatambuliwa nchini Marekani na taasisi ijulikanayo kwa jina la IRS kuwa ni shirika la 501(c) (3). Hii ina maana kuwa shirika linaendeshwa kwa kutegemea michango kutoka makanisani, mashirika, biashara, na watu binafsi. Kwa maelezo zaidi kuhusu huduma yetu, na kujifunza namna ambavyo unaweza kushiriki, tafadhali tembelea tovuti yetu: www.thirdmill.org

**Yaliyomo**

UTANGULIZI 3

MUUNDO NA MAUDHUI 4

Kutoelewana kwa Mababu 5

Kaka zake Yusufu wenye Hasira 5

Yusufu Aliuzwa na Kaka Zake 6

Utawala wa Kutisha wa Yusufu 6

Dhambi ya Yuda ndani ya Kanaani 7

Mafanikio ya Yusufu huko Misri 8

Upatanisho na Muungano 9

Safari ya Kwanza 9

Safari ya Pili 9

Safari ya Tatu 11

Utawala wa Ukarimu wa Yusufu 11

Maelewano ya Mababu 12

Mipango ya Kifamilia ya Yakobo 12

Mipango ya Kifamilia ya Yusufu 12

MADA KUU 14

Misisitizo Shirikishi 14

Neema ya Mungu kwa Israeli 14

Uaminifu wa Israeli kwa Mungu 15

Baraka za Mungu kwa Israeli 16

Baraka za Mungu kupitia kwa Israeli 17

Misisitizo Maalumu 17

Umoja wa Kitaifa 18

Tofauti za Kitaifa 21

HITIMISHO 24

WANDAAJI WA SOMO 25

UTANGULIZI

Mara nyingi watoto wanaotoka katika familia tajiri wanasumbuka kuhusu nani kati yao atachukua urithi mkubwa. Inapofika wakati wa kuhamisha mali kutoka kizazi kimoja kwenda kingine, hata kaka na dada ambao walionekana kupendana sana wanageuka na kuwa na uhasama kiasi cha kwamba ni Mungu tu ndiye anaweza kuwarejesha katika upendo wa kwanza. Kitabu cha Mwanzo kinatufundisha kuwa, hivi ndivyo ilivyokuwa kwa mababa wa familia ya Israeli, Yusufu na ndugu zake. Ugomvi juu ya urithi wa mali za baba yao Yakobo, uliongezeka kiasi cha kuonekana kuwa usingeweza kusuluhishwa. Lakini kama tutakavyoona katika somo hili, Mungu aliwapatanisha Yusufu na ndugu zake na kurejesha mahusiano yao ya upendo. Suluhu hii ilikuwa alama ya mahusiano katika makabila kumi na mbili ya Israeli wakati wote wa Agano la Kale. Hali kadhalika, ni ishara ya ya mahusiano miongoni mwa wafuasi wa Kristo hivi leo.

Somo hili kuhusu *Pentatuku* limejikita katika sehemu ya kitabu cha Mwanzo ambayo inashughulika na habari ya “Yusufu na kaka zake.” Tutachunguza kwa kina Mwanzo 37:2-50:26, kuhusu mahusiano yenye kati ya Yusufu na ndugu zake.

Kabla hatujaingia katika mada yetu kuu, ni muhimu kupitia maudhui ya msingi ya kitabu cha Mwanzo. Katika masomo mengine, tumeona kwamba, kitabu cha Mwanzo kimegawanyika katika sehemu kuu tatu. Kila sehemu ilikusudiwa kushughulika na hadhira ya awali ya Israeli ambayo ilikuwa ikiongozwa na Musa kwa namna maalumu. Sehemu ya kwanza inashughulika na kipindi cha zama za kale, inayopatikana katika Mwanzo 1:1-11:9. Katika sehemu hii, Musa aliwaonesha Waisraeli kuwa, wito wao wa kwenda kwenye Kanaani ulisimikwa katika mambo amabyo Mungu aliyafanya katika kipindi cha mapema cha historia ya ulimwengu. Sehemu ya pili inaeleza historia ya mababu wa kwanza katika Mwanzo 11:10 - 37:1. Hapa, Musa anaonesha jinsi ambavyo maisha ya Abrahamu, Isaka na Yakobo yanavyogusa mambo ambayo Waisraeli walikutana nayo wakiwa katika safari yao ya kwenda katika Nchi ya Ahadi. Na sehemu ya tatu, historia ya baadae ya mababa katika Mwanzo 37:2-50:26, inaeleza habari ya Yusufu na ndugu zake. Somo letu litajikita katika sehemu hii ya mwisho ya kitabu cha Mwanzo.

Kama tutakavyoona, kusudi la Musa katika sehemu hii ya kitabu cha Mwanzo ilihusisha masomo mbalimbali kwaajili ya hadhira ya kwanza ya wasikilizaji wa Musa. Lakini kwa ujumla:

**Habari ya Yusufu na ndugu zake ilifundisha makabila ya Israeli kuishi pamoja kwa amani kadiri walivyotaka kushinda na kufanya makao katika Nchi ya Ahadi.**

Somo letu linalohusu Yusufu na ndugu zake litagawanyika katika sehemu kuu mbili. Kwanza, tutatathmini muundo na maudhui ya sura hizi, yaani jinsi ambavyo muundo wa kifasihi na wazo kuu vinaendana. Pili, tutatazama mada kuu mbalimbali ambazo Musa anazisisitiza kwa makabila ya Israeli na jinsi mada hizi zinavyotumika kwa Wakristo wa sasa. Tuanze kwa kutazama muundo na maudhui ya sehemu hii ya kitabu cha Mwanzo.

MUUNDO NA MAUDHUI

Mtu yeyote anayefahamu simulizi ya Yusufu na ndugu zake anatambua kuwa inawahusika wengi, mazingira tofauti ya kitamaduni, na maelezo kadhaa yenye utata. Maelezo haya yanachanganya kiasi kwamba unaweza ukajikuta umeshikiliwa na vipengele kadhaa kiasi cha kukufanya usahau muundo sahihi wa kifasihi ambao unashikilia habari nzima. Lakini kwa kuzingatia namna muundo na maudhui vinavyofanya kazi ni muhimu sana kwasababu habari ya Yusufu na ndugu zake ni onesho lenye umoja wa hali ya juu sana.

Uwasilishaji wa Musa katika Mwanzo 37:2-50:26 unaunda utangamano wa hali ya juu sana; ni onesho lenye hatua tano:

• Tatizo la awali la habari hii katika Mwanzo 37:2-36, huonesha ukosefu wa amani juu ya utawala tarajiwa wa Yusufu.

• Hatua ya pili, tendo linaloinuka, katika Mwanzo 38:1 -41:57 hujikita katika utawala hatarishi wa Yusufu, kuinuka kwa utawala wake huko Misri.

• Hatua ya tatu, katika 42:1 - 47:12, ni mahali ambapo onesho linabadilika.

Inashughulika na upatanisho wa mababa na muungano wao huko Misri.

• Hatua ya nne, au tendo la kuanguka katika 47:13-27, hutoa taarifa ya utawala wa ukarimu wa Yusufu huko Misri.

• Na suluhu ya mwisho ya onesho ni katika 47:28-50:26. Inaeleza amani ya mababa chini ya utawala wa Yusufu.

Katika karne za hivi karibuni, wafafanuzi kadhaa wamejaribu kuonesha kwamba, sura hizi katika kitabu cha Mwanzo zinaunda umbo maalumu la kiuandishi linaloitwa ‘chiasm’:

**Huu ni muundo wa kiuandishi ambao sehemu za awali na zile zinazofuata baada ya kiini huendana sambamba au kuleta uwiano kwa kila moja.**

Mengi ya majaribio haya husisitiza mwonekano huo. Lakini huelekeza kwenye kiwango kikubwa cha uwiano wa onesho ambao huleta hali ya kukubaliana kwa habari nzima ya Yusufu na ndugu zake.

Siyo vigumu kuona hilo, kwa ujumla, habari hii huanza na ukosefu wa amani kati ya mababa hao, na kuhitimishwa kwa mababa hao wakiwa na amani likiwa ni hitimisho la onesho hilo. Tendo la kuinuka kwa utawala wa kutisha wa Yusufu huko Misri kunawiana na tendo la kuanguka kwa utawala wa ukarimu wa Yusufu huko Misri. Na mahali inapogeuka, au kifungo, kuhama kutoka kwenye hali ya kukosa amani na vitisho hadi kufikia hali ya ukarimu na muungano ambao unafanyika huko Misri. Tutayaona matukio haya kwa mpangilio wake ambao Musa aliyawasilisha. Lakini kuuelewa uwiano huu wa msingi itatusaidia sana kadiri tunavyotathimini vipengele mbalimbali vya habari ya Yusufu na ndugu zake.

Maudhui ya habari ya Yusufu na ndugu zake huonesha utata wa kiuandishi zaidi kuliko sehemu zingine za kitabu cha Mwanzo. Yana orodha ndefu ya wahusika na kuwaonesha wengi wao katika namna tatu, wahusika wanaobadilika. Maonesho yamewekwa wazi. Utofauti, ucheshi, na ghasia hujitokeza wakati wote. Simulizi imejaa matukio mengi ambayo hukusanya na kutarajia matukio mengine. Kama ilivyo, sehemu hii ya kitabu cha Mwanzo iliwataka wapokeaje wa asili wa Israeli kuona zaidi ya jinsi tutakavyoona katika somo hili. Hivyo, kwa sababu ya tutajikita kutazama maoni machache tu kuhusu maudhui ya kila sura ya kitabu hiki cha Mwanzo.

Kutoelewana kwa Mababu

Musa anaanza simulizi yake katika Mwanzo 37:2-36 kwa kuonesha tatizo la kukosa maelewano kati ya mababu juu ya utawala ujao wa Yusufu. Sura hii ya ufunguzi ina sehemu mbili ambazo kwa pamoja huonesha namna ambavyo kukosa maelewano katika familia ya Yusufu kuliongezeka kadiri muda ulivyoendelea. Sehemu ya kwanza, katika mistari37:2-11, inaonesha jinsi ambavyoYusufu aliendelea kuwaudhi kaka zake. Na sehemu ya pili, katika mistari ya 12-36, inaonesha jinsi ndugu hao walivyomuuza Yusufu katika utumwa. Tuone jinsi ambavyo Yusufu aliwaudhi kaka zake.

Kaka zake Yusufu wenye Hasira

Awali Musa, alimwelezea Yusufu kama kijana asiye na hatia ambaye alipendelewa na baba yake. Kwa mfano, katika mstari wa 3, Yakobo alimpa Yusufu kanzu yenye rangi mbalimbali ambayo iliwasababisha ndugu zake kumwonea wivu. Mstari wa 4 unasema “wakamchukia, wala hawakuweza kusema naye kwa amani.” Kisha, kufanya hali iwe mbaya zaidi, sehemu mbili zinazofuata, Yusufu anajisifu kuhusu ndoto zake za kuinuliwa kwake juu ya familia yake. Kwasababu hii, katika mstari wa 5 na wa 8, Musa aliandika kwamba ndugu zake Yusufu, “nao wakazidi kumchukia.”

**Sababu za kukosekana kwa maelewano kati ya Yusufu na ndugu zake… Naweza kuchagua sababu mbili. Moja, ni kwamba baba yake alimfanyia kanzu nzuri, na kanzu hiyo, ndugu zake walipoitazama walisema, “Mimi ndo natakiwa kuwa nayo. Inapaswa kuwa yangu.” Na tunapojitazama wenyewe, tunakosa upatanifu hata katika jamii hii kwasababu baadhi ya watu huishi maisha mazuri sana na hivyo kuona hali ya kukosa upatanifu kwa wengine wakijiuliza wenyewe, “Kwanini mimi siyo kama huyo mtu mwingine?” Hata kanisani hali hii ipo. Tunamwona mtu ni muhitaji kabisa na wengine wana maisha mazuri kabisa, hivyo tunajiuliza wenyewe, “Kwa nini hatuna afya?” Hivyo, Yusufu kupata vitu vizuri huku wengine wakiwa hawana kulisababisha hali ya kukosekana kwa upatanifu. Namba mbili: kuanguka kwa asili ya mwanadamu. Ndugu walikuwa na wivu, na kwa kuwa ndugu yao alikuwa na kitu kizuri, unajua, ni kanzu nzuri kuliko za kwao, iliwafanya waone wivu sana. Na tunaiona mbegu ya wivu ndani yetu sisi sote. Lakini kama Wakristo tumeitwa ili tuweze kuibaini kwanza na kufahamu kwamba hiyo ni dhambi ya wivu na tunapaswa kuiacha.**

**— Rev. Dr. Cyprian K. Guchienda**

Baada ya kuwasilisha hali ya ukosefu wa amani kati ya mababu, hali ambayo ilipelekea Yusufu awachukize ndugu zake, Musa anageukia sehemu ya pili ya 37:12-36. Mistari hii ina simulizi fupi inayoeleza namna ndugu walivyomuuza Yusufu katika utumwa.

Yusufu Aliuzwa na Kaka Zake

Hapa tunaona kwamba, ndugu walimshika Yusufu, wakamvua kanzu yake, na kupanga kumuua. Kaka yao mkubwa, Reubeni, alijaribu kumsaidia Yusufu atoroke bila mafanikio. Lakini, mwishowe, Yuda ndiye aliyewashawishi ndugu zake kwamba wamuuze Yusufu utumwani badala ya kumwua. Kisa hiki kinahitimishwa kwa ndugu hao kupeleka habari mbaya kwa baba yao Yakobo kwamba, Yusufu ameraruliwa na mnyama wa mwituni. Ndugu hawa walimpelekea baba yao kanzu ya Yusufu ikiwa imepakwa damu, na Yakobo akaomboleza kwa uchungu.

Kwa pamoja, visa hivi viwili hutambulisha tatizo ambalo linaweka mazingira sahihi ya habari nzima ya Yusufu na ndugu zake. Huu ulikuwa ni mwanzo wa hali ya ukosefu wa amani kati ya mababu wa kabila la Israeli.

Baada ya kuonesha chanzo cha tatizo la ukosefu wa maelewano kati ya mababu juu ya utawala wa Yusufu, Musa anasonga mbele katika hatua ya pili. Katika 38:1 - 41:57, Musa anaeleza kuhusu kuinuka kwa utawala wa Yusufu ambao unaonekana kuwa ni tishio.

Utawala wa Kutisha wa Yusufu

Katika hatua hii, Musa anaweka mfano kwa kuwapa wasikilizaji wake dokezo ambazo wahusika katika habari hii hawakuwa nazo. Kwanza, ndugu zake Yusufu wanawakilishwa hapa na Yuda aliishi Kanaani, alikuwa na ujasiri kwamba wamemzuia Yusufu kutopata umaarufu juu yao. Lakini, bila kujulikana kwa wahusika wengine, utawala wa Yusufu huko Misri mbali ulikuwa ukiongezeka. Mungu alikuwa amebadili utumwa wa Yusufu kuwa njia ya kuelekea kuinuliwa juu ya familia yake.

Lengo la ufalme unaotisha wa Yusufu hugawanyika katika sehemu kuu mbili. Kwanza, 38:1-30 huelezea dhambi ya Yuda dhidi ya Tamari huko Kanaani. Kisha, katika 39:1 - 41:57, tunajifunza mafanikio ya Yusufu huko Misri. Hebu tuiangalie dhambi ya Yuda huko Kanaani.

Dhambi ya Yuda ndani ya Kanaani

Yuda anahusika katika sura hii kwasababu tofauti na Reubeni, hapo awali yeye aliwazuia ndugu zake wasimwue Yusufu. Hivyo, sehemu hii huwasilisha matendo ya mwana wa Yakobo aliyekuwa na maadili ya kiwango cha juu miongoni mwa ndugu zake. Habari ya dhambi ya Yuda huko Kanaani inaanza katika 38:1-5 kwa taarifa ya uzao wa Yuda. Maudhui yake yamewekwa katika mstari wa 2 ambapo tunajifunza kwamba, Yuda alioa mwanamke Mkanaani.

Katika mstari wa 6-11 tunapata habari ya wana wa Yuda na Tamari. Kwanza, Yuda alimwozesha Tamari kwa kijana wake mkubwa aitwaye Eri. Eri alipokufa, Yuda alimpatia Tamari kijana wake wa pili, Onani. Mazoea ya kurithi ndoa, au kumrithi mke wa ndugu ambaye hakubahatika kupata watoto, yaani mjane, iliamriwa katika Kumbukumbu la Torati 25:5-10. Tendo hili lilihakikisha kuwa mrithi anapatikana kwaajili ya ndugu yao aliyekufa, na kumlinda mjane wake. Lakini katika mstari wa 9, Onani alikataa kumpatia Tamari mtoto. Hivyo katika mstari wa 10, Mungu aliuondoa uhai wa Onani pia. Yuda aliingiwa na hofu kwamba kijana wake wa tatu, Shela, anaweza kupatwa na janga lile lile. Hivyo, alikataa kumruhusu Tamari aolewe naye. Badala yake alimruhusu Tamari arudi kwa wazazi wake kwa aibu.

Katika mstari wa12-26 tunapata habari ya Tamari akiingia katika mahusiano ya kimapenzi na Yuda. Tamari baada ya kugundua kwamba hataolewa na Shela, alijigeuza mwenyewe kuwa kahaba na kumfuatilia Yuda. Alimdanganya Yuda kwa werevu mkubwa kwa kutunza pete yake yenye muhuri, kamba na fimbo yake aliyokuwa amempa kama dhamana ya malipo. Miezi mitatu baadae, katika mstari wa 24-26, Yuda alisikia kwamba Tamari alikuwa mjamzito na kwa hasira aliamuru ateketezwe. Lakini Tamari alionesha ile pete, kamba, na fimbo ambavyo vyote alipewa na Yuda. Na Yuda alipotambua kile alichokifanya, alikiri kosa lake. Sikiliza Mwanzo 38:26 Yuda alisema:

Yeye ni mwenye haki kuliko mimi, kwa kuwa sikumpa Shela, mwanangu. Wala hakumjua tena baada ya hapo (Mwanzo 38:26).

Kama mstari huu unavyoonesha, baba yake na Yuda alikiri kuwa dhambi yake ilikuwa mbaya kuliko Tamari alichokifanya. Hivyo, alifanyika mfano katika kukiri kwake kwa unyenyekevu na toba. Matokeo yake, habari ya dhambi ya Yuda dhidi ya Tamari ina mwisho mzuri. Kinyume na sehemu ya ufunguzi kuhusu watoto wa Yuda na mwanamke Mkanaani. Musa anahitimisha sehemu hii katika mstari wa 27-30 kwa taarifa ya uzazi wa wana wa Yuda kwa Tamari. Wote wawili, Perezi na Zera yakawa majina maarufu katika kabila la Yuda.

Kwa kuzingatia tukio la dhambi ya Yuda huko Kanaani, sehemu ya pili inaendana na utawala wa kutisha wa Yusufu. Sehemu hii inapatikana katika Mwanzo 39:1-41:57, ni habari ndefu ya mafanikio ya Yusufu huko Misri.

Mafanikio ya Yusufu huko Misri

Sehemu hii imegawanyika katika sehemu kuu tatu. Sehemu ya kwanza, ni taarifa ya Yusufu kutoka nyumbani kwa Potifa hadi kwenda gerezani katika 39:1-23. Baada ya Yusufu kufika Misri, alipata fadhila kutoka kwa Potifa na kusimamia nyumba yake. Lakini mke wa Potifa alijaribu kumshawishi Yusufu alale naye. Aliposhindwa, alimshutumu Yusufu kwa ukosefu wa maadili. Ingawa Yusufu alipinga madai ya mke wa Potifa, Potifa aliamini madai ya uongo kutoka kwa mke wake. Alimpeleka Yusufu gerezani, ambako huko alipata fadhila mapema sana kwa mkuu wa gereza. Kwa kuwa kisa hiki kinafuatia baada ya dhambi ya Yuda na Tamari, inaweza kuwa tofauti kubwa kati ya ukosefu wa maadili wa Yuda na usafi wa maadili wa Yusufu.

**Ninaposoma habari ya Yuda na Tamari, ninahisi kama ninapaswa kufanya kitu kidogo cha kunakili na kubandika, kuichukua habari hii na kuiweka sehemu nyingine. Bado, unaposoma muktadha wake, unagundua hakika kwanini Mungu aliiweka habari hii hapo baada ya kuwa ameianzisha habari ya Yusufu. Nadhani anafanya hivyo ili aweze kuonesha kinyume chake kati ya mtu asiye na haki na mtu mwenye haki. Yusufu anaweza kujizuia dhidi ya dhambi ya uzinzi kwa mke wa Potifa. Yuda kwa hiari yake anaingia katika mahusiano ya ukahaba, yawezekana hata ukahaba wa kiroho. Hivyo unaiona tofauti hiyo, na ukweli ni kwamba Mungu anakwenda kumbariki Yusufu maradufu ya sehemu ya mzaliwa wa kwanza, ingawa yeye siyo mzaliwa wa kwanza, lakini yeye ndiye anayeiongoza familia yake katika njia ya haki.**

— **Dr. Stephen J. Bramer**

Pili, katika 40:1-41:45, Yusufu anatoka gerezani hadi katika mahakama ya Farao. Katika sehemu hii, Musa alieleza namna Yusufu alivyoinuka katika utawala kwa kutafsiri ndoto za maofisa wa Farao. Baadae, alitafsiri ndoto za Farao kuhusu miaka saba ya shibe na miaka saba ya njaa.

Katika sehemu ya tatu 41:46-57, Musa anahitimisha kwa kifupi utawala wa Yusufu katika mahakama ya Farao. Katika sehemu hii, Musa anaeleza njia mbalimbali ambazo Yusufu alizitumia kuonesha utawala wake huko Misri akiwa wa pili kutoka kwa Potifa mwenyewe. Katika kila kipengele cha mafanikio ya Yusufu, Musa aliweka wazi kwamba Yusufu aliinuliwa kushika madaraka, siyo kwa maarifa yake mwenyewe, bali ni kwa mkono wa Mungu.

Mpaka sasa tumekwisha kuona hali ya ukosefu wa maelewano kati ya mababu juu ya utawala tarajiwa wa Yusufu, na utawala wa kutisha wa Yusufu huko Misri, sasa tuangalie kiini cha habari hii: upatanisho na kuungana kwa mababu huko Misri kama ilivyonakiliwa katika Mwanzo 42:1-47:12.

Upatanisho na Muungano

Simulizi hii kuu ya upatanisho na kuungana kwa mababu inajumuisha safari tatu zinazoungana kwa karibu zilizochukuliwa na familia ya Yusufu kutoka huko Kanaani mpaka Misri. Safari ya kwanza imeandikwa katika Mwanzo 42:1-38. Safari ya pili inapatikana katika 43:1-45:28. Na safari ya tatu inapatikana katika Mwanzo 46:1-47:12. Tuanze na safari ya kwanza.

Safari ya Kwanza

Safari ya kwanza inaweza kugawanyika katika makundi matatu. Kwanza, katika 42:1-5, ndugu wa Yusufu wanasafiri kutoka Kanaani mpaka Misri kwasababu ya njaa kali. Sehemu hii, Yakobo aliwatuma ndugu wote isipokuwa Benjamini, kwenda Misri ili kununua chakula.

Sehemu ya pili, katika 42:6-28, inashughulika na matukio ya Misri pale ambapo Yusufu kwanza anawatambua ndugu zake. Yusufu hakufunua utambulisho wake, bali aliijaribu tabia ya ndugu zake kwa kuwarudisha Kanaani ili wakamlete Benjamini. Kwanza, Yusufu aliwatishia wote kuwashikilia na mmoja abaki gerezani mpaka Benjamini atakapowasili Misri. Matokeo yake, ndugu zake walianza kutambua kwamba muda wao wa tathimini umefika. Katika 42:21 walisemezana wao kwa wao: “Hakika sisi tunaadhibiwa kwasababu ya ndugu yetu.” Siku tatu baadae, Yusufu aliwaruhusu wote isipokuwa Simeoni mpaka Benjamini atakapokuja. Aliamuru magunia yao yajazwe nafaka *na* fedha waliyokuja nayo kununulia nafaka. Kadiri ndugu walivyoendelea na safari yao, mmoja wao aligundua fedha ziko ndani ya gunia lake. Ndugu waliogopa na kupaza sauti katika mstari wa 28, “Ninini hii Mungu aliyotutendea?”

Sehemu ya tatu, katika mistari 29-38, inatoa taarifa ya kile kilichotokea pale ndugu zake waliporudi Kanaani. Walijaribu kumshawishi baba yao ili amruhusu Benjamini kwenda pamoja nao huko Misri, lakini Yakobo alikataa. Hivyo, ndugu hao walibaki Kanaani.

Safari ya Pili

Matukio ya safari ya pili yamerekodiwa katika Mwanzo 43:1-45:28. Ingawa kwa namna fulani ina utata zaidi kuliko ile safari ya kwanza, safari ya pili pia imegawanyika katika vipengele vikuu vitatu. Kipengele cha kwanza katika 43:1-14, ni safari ya ndugu kuelekea Misri. Hatimaye baada ya akiba yao ya chakula kuisha, Yakobo alikubali kumtuma Benjamini aambatane nao kurudi Misri. Kipengele cha pili katika 43:15-45:24, ni maelezo ya matukio yaliyotokea Misri. Kwanza, katika 43:15-34, Yusufu anawakaribisha ndugu zake kula chakula nao ndani ya nyumba. Lakini, anaendelea kutunza siri ya utambulisho wake. Kulingana na Mwanzo 43:30, Yusufu aliguswa sana na Benjamini kiasi kwamba aliingia chumbani na kulia.

Katika 44:1-13, Yusufu aliwajaribu zaidi ndugu zake. Aliwaagiza mawakili wake kujaza magunia yao kwa nafaka na fedha na kuweka kikombe cha fedha ndani ya gunia la Benjamini. Kisha Yusufu aliwaaga ndugu zake warudi Kanaani. Lakini kwa amri ya Yusufu, wale mawakili waliwafuatilia ndugu zake na Yusufu. Wakili alikuta kikombe cha fedha kimewekwa ndani ya gunia la Benjamini, na kuwarudisha ndugu hao mpaka nyumbani kwa Yusufu.

Katika mistari 14-34, Yuda aliomba rehema kutoka kwa Yusufu na kukiri katika mstari wa 16: “Mungu ameona uovu wa watumwa wako.” Yuda mwenyewe akajitoa abaki Misri kwaniaba ya Benjamini. Yusufu aliguswa na unyenyekevu wa Yuda. Na katika 45:1-15, hatimaye Yusufu anadhihirisha utambulisho wake kwa ndugu zake. Sura ya 45:2 inatuambia, “Yusufu akapaza sauti yake akalia, nao Wamisri wakasikia. Watu wa nyumba ya Farao nao wakasikia.” Yusufu alieleza katika mstari wa 7 kwamba, Mungu ndiye aliyemtuma huko Misri “kuwahifadhia masazo katika nchi, na kuwaokoa ninyi kwa wokovu mkuu.” Kisha aliwaagiza ndugu zake wamlete Yakobo baba yao mpaka Misri. Habari hii inahitimishwa katika mistari 14-15 kwa habari yenye mguso sana ya Yusufu na Benjamini wakilia huku wakikumbatiana kila mmoja na mwenzake, na Yusufu akiwabusu na kuzungumza na ndugu zake wote.

**Sehemu ya katikati ya habari hii ya Yusufu kuhusu upatanisho kati yake na ndugu zake. Tayari yeye yuko Misri, mahangaiko yamejitokeza, ndugu zake Yusufu wakaja wakitafuta chakula na msaada kwasababu kulikuwa na njaa kubwa sana, lakini katikati ya hilo, katika sura ya 45 hasa, tunaona picha hii muhimu sana ni ya ajabu kweli, ni moja ya sehemu zenye muhemuko na hisia sana katika kitabu chote cha Mwanzo, ni pale ambapo Yusufu na ndugu zake hatimaye wanapatana. Na kile unachokiona ni kwamba wanakumbatiana kila mmoja na mwenzake na kulia. Wanalia kwa sauti. Katika sura hiyo wanalia sana, na hata katika ile sura iliyotangulia, kiasi kwamba hata Wamisri wanashangaa kwanini kilio kinaendelea. Na hivyo, ni picha nzuri sana maana kumekuwepo na hali ya kukosekana kwa upatanifu kati ya ndugu, lakini wakati huo wamepatana kabisa. Na umoja huo unatokana na ukweli kwamba Yusufu amewajaribu ndugu zake na kuona kwamba ni watu waliobadilika. Siyo kama walivyokuwa hapo awali walipotaka kuangamiza uhai wake, walipomdanganya baba yao na mambo kama hayo. Walikuwa ni watu waliobadilika, na baadhi yao, kama Yuda, anajitokeza kuwa ni mtu aliyebadilika… Upatanisho unatokana na ukweli kwamba ndugu hawa wamebadilika na kwamba Yusufu amebadilika. Amebadilika siyo yule kijana tena aliyekuwa na majivuno kutokana na ndoto zake na mambo kama hayo na kuwa mtu mwenye rehema akiwa kwenye nafasi yake ya madaraka. Na unapoona mabadiliko hayo yakifanyika katika sura hizo, au kutambua katika sura hizo, tukio hili la wao kulia na kukumbatiana ni la thamani sana na lilishika sana usikivu wa Waisraeli nyakati za Musa.**

**— Dr. Richard L. Pratt, Jr.**

Kisha katika 45:16-24, Farao alimwagiza Yusufu awatume ndugu zake ili wamlete Yakobo. Na Farao alimwahidi Yusufu katika mstari wa 20: “maana ya nchi yote ya Misri ni yenu.” Yusufu alikubali na kuwaelekeza ndugu zake kuendelea katika utulivu mpya uliopatikana. Katika mstari wa 24 Yusufu anawaelekeza, “Msigombane njiani!” Katika kipengele cha mwisho cha safari ya pili, katika 45:25-28, ndugu walirudi Kanaani. Walimwambia Yakobo kile kilichotokea Misri, na Yakobo alikubali kurudi Misri pamoja nao.

Baada ya kuona upatanisho na umoja wa mababu katika safari ya kwanza na safari ya pili, tuangalie sasa safari ya tatu katika Mwanzo 46:1- 47:12.

Safari ya Tatu

Safari ya tatu imegawanyika katika vipengele vikuu viwili. Kwanza 46:1-27, inatoa taarifa ya ndugu wakielekea Misri tena, lakini awamu hii wakiwa pamoja na Yakobo. Katika mistari 1-7, tunajifunza kuhusu safari na uhakika wa Mungu kwamba Yakobo atabarikiwa huko Misri. Safari inahitimishwa katika 46:8-27 kwa orodha ya watoto wa Yakobo na wajukuu waliokwenda Misri.

Pili, kama ilivyokuwa katika safari ya kwanza na ya pili, Mwanzo 46:28-47:12 inaelezea matukio yaliyotokea huko Misri. Sura ya 46:28-30 inashughulika na kuungana kwa Yakobo na Yusufu ambapo Yuda anahusika kama kiongozi. Na kufuatia hili, katika 46:31-47:12, Farao anaikaribisha familia ya Yusufu na kuwaagiza kuishi huko Gosheni chini ya ulinzi wa Yusufu.

Baada ya kuandika upatanisho na kuungana kwa mababu, Musa anendelea na hatua ya nne; au tendo la kuanguka, katika historia yake. Katika Mwanzo 47:13-27, Musa alisimulia utawala wa ukarimu wa Yusufu huko Misri.

Utawala wa Ukarimu wa Yusufu

Katika 47:13-26 tunasoma kwamba, njaa ilizidi katika nchi. Yusufu alihakikisha kuna chakula cha kutosha katika nchi ya Misri na Kanaani. Aliunganisha nguvu ya Farao kwa kununua mifugo na ardhi ya watu wa Misri na Kanaani ili kuweza kuwalisha. Katika mchakato huo, aliokoa maisha ya watu wengi sana. Mwishoni mwa habari hii, katika Mwanzo 47:27, Musa alitoa maoni yake kuhusu namna utawala wa Yusufu ulivyomnufaisha Yakobo na watoto wake. Musa aliandika:

Israeli akakaa katika nchi ya Misri, katika nchi ya Gosheni. Wakapata mali humo, wakaongezeka na kuzidi sana (Mwanzo 47:27).

Baada ya kutafakari juu ya ukosefu wa maelewano miongoni mwa mababa, kuinuka kwa utawala wa kutisha wa Yusufu, upatanisho na kuungana kwa ndugu, na utawala wa ukarimu wa Yusufu huko Misri, sasa tuangalie hatua ya mwisho ya kile alichokiandika Musa kuhusu Yusufu na ndugu zake. Katika Mwanzo 47:28-50:26, familia ya Yusufu ilipata utulivu chini ya utawala wa Yusufu.

Maelewano ya Mababu

Hatua hii ya mwisho inaonesha suluhu ya tatizo la awali la kukosekana kwa maelewano miongoni mwa mababa. Na kwa kulenga utulivu wa familia ya Yusufu, ilianzisha baraka kwa Israeli ambazo zilikuwa ni muhimu sana kwa wasomaji wa kwanza wa Musa.

Sura zinazohusu utulivu wa mababa zimegawanyika katika sehemu kuu mbili. Kwanza, katika Mwanzo 47:28- 50:14, Musa alishika usikivu kwa uvumilivu wa mipangilio ya kifamilia ilioanzishwa kipindi cha siku za mwisho. Kisha, katika Mwanzo 50:15-26, tunaona mipangilio vumilivu ya kifamilia ya Yusufu. Hebu kwanza tutazame mipangilio ya kifamilia ya Yakobo.

Mipango ya Kifamilia ya Yakobo

Sehemu hii huanza na Yakobo akiwa karibu kufikia kifo chake. Katika 47:28-31, Musa alieleza kwamba, Yakobo alihitaji kiapo cha Yusufu cha kumzika huko Kanaani. Kisha katika 48:1- 49:28, tunasoma kuhusu vikao viwili tofauti ambavyo vinahusisha baraka za Yakobo.

Katika kikao cha kwanza, katika 48:1-22, Yakobo anambariki Yusufu kwa siri pamoja na watoto wake, Efraimu na Manase. Hapa, Yusufu alipokea heshima ya urithi mara mbili, ambao mara zote alipewa kijana wa kwanza kuzaliwa, kwa kuwa Yakobo alikuwa amedhamiria kuwatendea Efraimu na Manase sawasawa na baba zao wakubwa. Lakini, bila kutarajia, Yakobo alimpa Efraimu, kijana wa pili wa Yusufu, umashuhuri juu ya Manase, mzaliwa wa kwanza.

Kisha katika 49:1-28, baada ya kuwainua Yusufu na wanawe kwa siri, vijana wengine wote wa Yakobo hatimaye walipokea baraka zake za mwisho. Yakobo aliwakusanya vijana wake wote, na mmoja baada ya mwingine aliwabariki kwa namna iliyo sawasawa na maisha waliyoyaishi. Kama baraka za mwisho za Yakobo, mipangilio hii ilikusudiwa kudumu kwa vizazi vijavyo.

Sehemu hii inahitimishwa katika Mwanzo 49:29-50:14, ambapo tunajifunza kuhusu kifo cha Yakobo na kuzikwa kwake. Katika mistari hii, Yusufu alitimiza matakwa ya baba yake ya kuzikwa huko Kanaani. Kisha alirudi Misri. Utulivu wa mababa hao chini ya utawala wa Yusufu siyo tu inahusisha sehemu katika mipangilio ya familia ya Yakobo; bali pia inahusisha mipangilio ya kifamilia ya Yusufu katika Mwanzo 50:15-26.

Mipango ya Kifamilia ya Yusufu

Sehemu hii fupi imegawanyika katika sehemu mbili. Katika 50:15-21, Yusufu anawahikishia ndugu zake kuhusu wema wake kwao. Ndugu zake walidai msamaha kutoka kwake, na kwa rehema Yusufu aliwasamehe.

**Moja ya mambo tunayoyaona katika habari ya Yusufu na ndugu zake ni nguvu ya msamaha, nguvu ya kutegemea kusudi jema la Mungu kwaajili yetu hata kama mambo ni magumu sana kwetu, na** **tunaweza kuwaona wale wasio katika hali hiyo ngumu. Na tunaweza kuwa sahihi kusema, “Waliniweka katika hali hii.” Lakini mwitikio wa Yusufu kwa ndugu zake, hasa kwa kumuuza utumwani, tunagundua, ni kumtegemea na kumtii Bwana na kutimizwa kwa kusudi maalumu na la kipekee la Mungu alilokuwa amemkusudia yeye.**

— **Rev. Dr. Michael Walker**

Katika Mwanzo 50:19-21 Yusufu aliwaambia ndugu zake:

Msiogope, je! Mimi ni badala ya Mungu? Nanyi kweli mlinikusudia mabaya, bali Mungu aliyakusudia kuwa mema, ili itokee kuokoa taifakubwa, kama ilivyo leo. Basi sasa msiogope; mimi nitawalisha ninyi pamoja na watoto wenu. (Mwanzo 50:19-21).

Habari nzima ya Yusufu na ndugu zake huhitimishwa kati Mwanzo 50:22-26 kwa kiapo alichokidai Yusufu kutoka kwa ndugu zake. Sikiliza 50:25:

Yusufu akawaapisha wana wa Israeli, akasema, “Bila shaka Mungu atawajia ninyi, nanyi mtaipandisha huko mifupa yangu katika sehemu hii” (Mwanzo 50:25).

Katika kumbukumbu za Mwanzo, kiapo hiki kilikuwa ni mazungumzo ya mwisho ya Yusufu na ndugu zake kabla hajafa. Ndugu zake Yusufu waliahidi kwa niaba ya vizazi vyao kwamba pale Mungu atakapowakomboa Israeli kutoka Misri, wataendelea kumheshimu Yusufu kwa kuichukua mifupa yake pamoja nao na kwenda kuizika katika Nchi ya Ahadi.

**Maneno ya mwisho ya Yusufu ni haya: “Bila shaka Mungu atawajua ninyi” akizungumza na ndugu zake na familia yake “nanyi mtaipandisha huko mifupa yangu.” Kama kiongozi wa Kimisri, inapelekea kwamba mara Yusufu alipokufa alihifadhiwa, mwili wake ukahifadhiwa ndani ya jeneza… Hivyo, kila walipoliona jeneza waliikumbuka ahadi ambayo ilitolewa na baba zao kuwa iko siku watarudi katika nchi yao. Yusufu alisema, “nanyi mtaipandisha huko mifupa yangu.” Hii ni sehemu yake kuikubali ahadi ya Mungu… Na hivyo, Wayahudi walipoondoka Misri, Musa aliwachukua wao pamoja na mifupa ya Yusufu. Katika kipindi hicho cha miaka arobaini ikawa ishara, kielelezo, cha ahadi kuu ambayo walipewa na Mungu hao watu wa Israeli kwamba wataingia katika Nchi ya Ahadi. Hatimaye mifupa hiyo ilizikwa huko Shekemu, na kanuni hapa ninadhani ni rahisi: ahadi za Mungu lazima ziwe dhahiri zaidi kuliko kitu chochote katika maisha. Mungu anatimiza ahadi yake.**

**— Dr. Larry J. Waters**

Kufikia sasa katika somo letu kuhusu Yusufu na ndugu zake, tumetazama muundo na maudhui ya habari alizoandika Musa. Sasa tuingie katika sehemu kuu ya pili ya somo letu ambayo ni, mada kuu za sura hizi.

MADA KUU

Habari ya Yusufu na ndugu zake ina maana nyingi kwa wasikilizaji wa kwanza wa kitabu cha Mwanzo, pengine zaidi hata ya vile tunavyoweza kueleza katika somo hili. Hata hivyo, kama tukitazama sura hizi ndani ya mandhari au mazingira ya wasikilizaji wa kwanza, baadhi ya dhamira hazitaonekana kwa wazi sana. Dhamira kuu hizi hazijumuishi kila kitu ambacho habari ya Yusufu ilikuwa imebuniwa kuwagusa wasikilizaji wake wa kwanza. Wala haziwakilishi yote ambayo tunayopaswa kuyatumia leo. Bali dhamira kuu hizi hutupatia uelewa wa baadhi ya vipengele muhimu vya sehemu hii ya kitabu cha Mwanzo.

Tutatazama baadhi ya dhamira kuu za sura hizi kwa njia mbili. Kwanza, tutatoa maoni machache juu ya njia tutakayoitumia ya misisitizo shirikishi ambayo inajitokeza katika habari ya Yusufu na katika kumbukumbu za Abrahamu, Isaka, na Yakobo. Na pili, tutatazama kwa karibu misisitizo miwili maalumu ambayo imedokezwa katika habari ya Yusufu na ndugu zake. Tutazame kwanza misisitizo shirikishi.

Misisitizo Shirikishi

Kama tulivyokwisha kuona katika masomo mengine katika kitabu cha Mwanzo, dhamira kuu nne hujitokeza katika simulizi hizi kuhusiana na maisha ya Abrahamu, Isaka na Yakobo. Mada hizi hujitokeza katika habari ya Yusufu na ndugu zake pia: msisitizo wa neema ya Mungu kwa Israeli, uhitaji wa uaminifu wa Israeli kwa Mungu, baraka za Mungu kwa Israeli, na baraka za Mungu kupitia Israeli ili kuwafikia wengine. Hebu tutafakari kwa muda namna ya kuiendea dhamira ya neema ya Mungu kwa Israeli katika sehemu hii ya Biblia.

Neema ya Mungu kwa Israeli

Maandiko yanatumia maneno maalumu kwaajili ya neema, rehema, na wema wa Mungu. Lakini hatuyaoni sana maneno haya katika habari ya Yusufu. Haijalishi kwamba tunaipata *dhamira* ya neema ya Mungu katika sura zote hizi. Katika “ulimwengu ule” wa siku za Yusufu, kuna wakati Mungu alimkumbusha Yusufu na familia yake juu ya neema iliyopita, neema aliyoionesha kabla yao. Pia, Mungu alidhihirisha neema yake endelevu kwa Yusufu na familia yake kwa kila hatua. Mungu alipoashiria matukio ya wakati ujao, mara nyingi alionesha namna Yusufu na familia yake siku moja watakavyopokea neema yake ijayo, hasa ile neema ya kurudi katika Nchi ya Ahadi. Lakini aina tatu hizi za neema hazitengenezi tu habari ya Yusufu. Musa aliandika kuhusu neema ya Mungu katika ulimwengu wa Yusufu ili wasikilizaji wake wa kwanza waweze kutafakari namna nyingi ambazo Mungu amewaonesha neema katika “ulimwengu wao.”

Tukiwa wafuasi wa Kristo, tunaweza kuitumia neema ya Mungu aliyoionesha Mungu kwa Yusufu na familia yake katika ulimwengu wetu wa leo. Kuna njia nyingi sana za kufanya hivyo, lakini mara nyingi husaidia kufikiri kwa vigezo vya hatua tatu za ufalme wa Kristo. Kutokana na mtazamo wetu wa Agano Jipya, neema ya Mungu iliyopita ambayo ilionekana kwa Yusufu na ndugu zake hutumika kwetu kama ilivyooneshwa katika Kristo aliposhuka mara ya kwanza, alipozindua ufalme wake. Kila mara tunapoiona neema endelevu ya Mungu katika habari ya Yusufu, tunakumbushwa juu ya neema endelevu ya Mungu katika maisha yetu ya kila siku wakati wote wa mwendelezo wa ufalme wa Kristo. Na kama Yusufu na familia yake walivyotarajia neema ijayo ya Mungu, tunaweza kutumainia rehema za Mungu wakati wa kilele cha utimilifu wa ufalme wa Kristo katika mbingu mpya na nchi mpya.

Pamoja na msisitizo shirikishi wa neema ya Mungu kwa Israeli, hebu tutazame mahitaji ya uaminifu wa Israeli kwa Mungu.

Uaminifu wa Israeli kwa Mungu

Moja ya kipengele ambacho siyo cha kawaida katika simulizi ya Musa ya ulimwengu wa Yusufu na ndugu zake ni kwamba, Musa hajanukuu maelekezo au amri ya kutamkwa na Mungu moja kwa moja. Badala yake, Musa aliwatarajia Waisraeli wautathimini uaminifu wa Yusufu kwa Mungu katika ulimwengu ule kwa nuru ya sheria watakayoipokea katika ulimwengu wao.

Bila shaka, Musa alifahamu kwamba mababa hao hawakupata wokovu wao kutokana na uaminifu wao kwa sheria ya Mungu. Hiyo haijawezekana kabisa. Bali utii wao na kutotii kwao kulidhihirisha hali yao ya kweli ya mioyo yao katika kila hatua ya habari hiyo. Na Musa aliwaita wasikilizaji wake ili kutathimini mioyo yao wenyewe kwa nuru ya habari ya Yusufu.

Kwa mfano, kwa jinsi isiyofaa, Musa hazungumzii moja kwa moja kuhusu Mungu kutoidhinisha mpango wa ndugu wa kumwua Yusufu. Wasikilizaji wake walikuwa wanafahamu tayari kwamba, hiyo inavunja amri ya sita dhidi ya uuaji katika Kutoka 20:13. Kumuuza Yusufu utumwani ilivunja amri kama Kumbukumbu la Torati 24:7. Ndugu walivunja amri katika Kutoka 20:12, amri ya kuwaheshimu baba yako na mama yako pale walipomdanganya Yakobo. Yuda alipolala na Tamari, akidhani kuwa ni kahaba, alivunja amri dhidi ya mmomonyoko wa maadili kuhusu tendo la ndoa katika Kutokab20:14 na sheria zingine kama Mambo ya Walawi 19:29.

Kwa upande mmoja, Musa alitegemea ufahamu wa wasikilizaji wake juu ya sheria ya Mungu ili kutambua pale Yusufu na ndugu zake walipoonesha kwa Mungu. Kwa mfano, Yusufu aliendana na amri ya saba na ya kumi katika Kutoka 20:14 na 17, alipodhihirisha maadili mema kuhusu tendo la ndoa kwa kukataa kulala na mke wa Potifa. Baadae katika vifungu kama vile Mwanzo 46:29-34, Yusufu na ndugu zake walimheshimu baba yao kulingana na amri ya tano katika Kutoka 20:12. Ndugu kutubu na kuonesha unyenyekevu mbele ya Yusufu kuliakisi sheria kama vile Mambo ya Walawi 5:5. Wema wa Yusufu na rehema kwa ndugu zake vilikuwa sawa kwa vifungu kama vile Mambo ya Walawi 19:18. Hivyo, tunaweza kuona kwamba, kadiri Musa alivyoeleza hali ya kukosa uaminifu na uaminifu katika ulimwengu huo, alitaka usikivu kwa wale wasiowaaminifu na wale waaminifu katika wasikilizaji wake wa kwanza katika ulimwengu wao.

Kwa Wakristo wa sasa, zipo njia kama tatu za jinsi ya kushughulika na uaminifu na kukosa uaminifu kwa Mungu katika historia ya Yusufu. Kwanza, tunapaswa kulinganisha na kutofautisha mifano hii na utii kamilifu wa Yesu kwa Mungu, hasa wakati wa kuzindua ufalme wake. Pili, lazima tuwe tayari kutumia kanuni za kimaadili za habari ya Yusufu katika maisha yetu ya kila siku wakati wa mwendelezo wa ufalme wa Kristo. Na hatimaye, hitaji la uaminifu katika habari ya Musa lazima ishike usikivu wetu kwa kile kitakachotokea pale Kristo atakaporudi wakati wa kilele cha ufalme wake. Wakati huo, wote walio na imani iokoayo ndani ya Kristo watadhihirishwa na kubadilishwa katika utii kamili wa Mungu katika mbingu mpya na nchi mpya.

Mpaka sasa tumetazama misisitizo shirikishi ya neema ya Mungu kwa Israeli na uaminifu wa Israeli kwa Mungu. Msisitizo wa tatu unaohusu habari ya Yusufu na historia ya awali ya baba zetu ni dhamira ya baraka za Mungu kwa Israeli.

Baraka za Mungu kwa Israeli

Kwa vigezo vya “ulimwengu ule” wa Yusufu na ndugu zake, lazima tuweke wazi kwamba, Mungu alimwaga baraka zake wakati mwingine hata kama kuna hali ya kukosa utii kwa mababa hao na kwa nyakati zingine kwasababu ya utii wao. Musa alibuni dhamira ya baraka za Mungu kwa watu wake katika ulimwengu huo ili kuwafanya wasomaji wake wa awali kuwa makini na njia nyingi ambazo Mungu amewabariki katika ulimwengu wao. Vyote viwili, mbali na kukosa kwao uaminifu na pia mwitikio wa uaminifu wao.

Vivyo hivyo, baraka za Mungu katika habari ya Yusufu na ndugu zake hutumika katika ulimwengu wetu wa leo. Wakati mwingine haitegemei hali yetu ya kukosa uaminifu au wakati mwingine mwitikio wa uaminifu wetu. Tunaona muunganiko kati ya habari ya Yusufu na maisha yetu kwa kukiri baraka za Mungu alizomwaga kwa watu wake katika uzinduzi wa ufalme wa Kristo. Pia, tunatambua namna anavyobariki sasa katika mwendelezo wa ufalme wa Kristo. Na tunatarajia namna Mungu atakavyotubariki katika kilele cha ufalme wa Kristo.

Pamoja na msisitizo shirikishi wa neema ya Mungu kwa Israeli, uaminifu wa Israeli kwa Mungu, na baraka za Mungu kwa Israeli, habari ya Musa pia inahusu msisitizo wa baraka za Mungu *kupitia* Israeli kwenda kwa wengine.

Baraka za Mungu kupitia kwa Israeli

Vifungu kama Mwanzo 12:3, 22:18, na 26:4 hutueleza kwamba Mungu alimbariki Israeli na kumweka wakfu Abrahamu na uzao wake ili kuueneza ufalme wake na baraka zake kwa mataifa yote. Dhamira hii ilionekana katika ulimwengu ule wa Yusufu, kimsingi kwa njia ambazo utawala wa Yusufu huko Misri ulipelekea baraka hizo kwa watu wengine. Kwa mfano, Yusufu alikuwa baraka kwa Potifa katika Mwanzo 39:5. Alikuwa baraka kwa afisa wa gereza katika gereza la Potifa katika Mwanzo 39:22. Na Yusufu alimbariki Farao alipotafsiri ndoto katika 41:25. Lakini baraka kuu kabisa kwa wengine ilikuja katika kilele cha Yusufu akiwa madarakani alipowabariki Wamisri na mataifa mengi mbalimbali. Kama Mwanzo 41:56-57 inavyosema:

Njaa ikawa katika dunia yote pia. Yusufu akazifungua ghala zote, akawauzia Wamisri. Njaa ikawa nzito katika nchi ya Misri. Watu wa nchi zote wakaja Misri kwa Yusufu; ili wanunue nafaka; kwasababu njaa imekuwa nzito katika dunia yote (Mwanzo 41:56-57).

Ni rahisi kuona namna dhamira ya baraka za Israeli kwa watu wengine ikitumiwa katika “ulimwengu wao” wa wasikilizaji wa kwanza wa Musa. Kwanza, kwa kusikia habari ya Yakobo, Waisraeli lazima walitiwa moyo kufahamu kwamba baba zao walikuwa wamebariki watu wengine tayari. Pia wangeweza kutambua kwamba Mungu alikuwa amewaita ili kuleta baraka za Mungu kwa wengine katika kipindi chao. Na walitazama mbele pale ambapo uzao wao utaeneza baraka za Mungu kwa ulimwengu wote.

Kama unavyoweza kutarajia, dhamira hii pia hutumika katika ulimwengu wetu. Kristo alitoa baraka kwa ulimwengu katika uzinduzi wa ufalme wake. Aliubariki ulimwengu kupitia kanisa wakati wa mwendelezo wa ufalme wake. Na siku moja, atabariki kila kabila na kila taifa la ulimwengu katika kilele cha ufalme wake katika uumbaji mpya.

Misisitizo Maalumu

Kama tulivyokwisha kuchunguza dhamira kuu katika historia ya Yusufu, tumetaja baadhi ya misisitizo shirikishi kati ya habari ya Yusufu na baadhi ya historia ya mababa katika kitabu cha Mwanzo. Sasa tutazame misisitizo miwili inayopatikana kipekee katika historia ya Yusufu. Mapema katika somo hili tulipendekeza kwamba:

**Habari ya Yusufu na ndugu zake ziliwafundisha makabila ya Israeli namna ya kuishi pamoja kwa utulivu kadri walivyokabiliana na ushindi na makao yao katika Nchi ya Ahadi.**

Kama tulivyokwisha kuona, sehemu kubwa ya kitabu cha Mwanzo inahusiana na ukosefu wa maelewano kati ya Yusufu na ndugu zake. Yusufu na ndugu zake walikuwa mababu wa zile kabila kumi na mbili za Israeli. Hivyo, mwingiliano huu uliunganishwa moja kwa moja na miingiliano kati ya kabila za Israeli katika kipindi cha Musa. Sikiliza maneno ya mwisho ya Yusufu katika Mwanzo 50:24-25 ambapo muunganiko huu unajitokeza:

Yusufu akawaambia nduguze, “Mimi ninakufa, lakini Mungu atawajia ninyi bila shaka, atawapandisha toka nchi hii, mpaka nchi aliyowaaapia Abrahamu, na Isaka na Yakobo. Yusufu akawaapisha wana wa Israeli, akasema, “Bila shaka Mungu atawajia ninyi, nanyi mtaipandisha huko mifupa yangu” (Mwanzo 50:24-25).

Si jambo rahisi kusisitiza zaidi muunganiko ambao umefanywa kati ya ulimwengu ule, wa kipindi cha Yusufu, na ulimwengu wao, wasikilizaji wa kwanza wa Musa. Musa alihitimisha habari ya Yusufu na ndugu zake kwa matarajio ya wazi ya Yusufu wa kile kilichokuwa kikitokea katika maisha ya wasikilizaji na wasomaji wa kwanza wa kitabu cha Mwanzo kuingia kwao katika Nchi ya Ahadi.

Kuna njia nyingi tu za kujumuisha mikazo ya muunganiko kati ya maneno ya mwisho ya Yusufu na uzoefu wa wasomaji wa kwanza. Lakini kwa kusudi letu, tutatazama misisitizo maalumu miwili tu. Kwanza, tutaona namna habari ya Yusufu na ndugu zake ilivyobuniwa kuboresha umoja wa kitaifa katikati ya makabila ya Israeli kipindi cha Musa. Na pili, tutaona namna maneno yake yalivyokiri utofauti wa kitaifa ambao Mungu alikuwa ameuweka wakfu kati ya kabila za Israeli. Hebu kwanza tutazame dhamira ya umoja wa kitaifa.

Umoja wa Kitaifa

Ili tuweze kuona umuhimu wa umoja wa kitaifa, tunahitaji kuweka wazi kwamba, habari ya Yusufu na familia yake, inajitoa katika kielelezo kinachojitokeza kwa wakati na tena katika kitabu cha Mwanzo. Tunaweza kukiita kielelezo hiki “mfululizo wa kipekee.” Mfululizo wa kipekee tunamaanisha kupitisha fadhila maalumu za Mungu kwa kupitia baba au mhusika mkuu mmoja.

Katika historia ya zama za kale za Mwanzo 1:1-11:9, Mungu aliweka wakfu kwamba; Adamu na uzao wake wataijaza nchi na kuutawala ulimwengu. Walipaswa kuueneza ufalme tukufu wa Mungu ulimwenguni kote. Lakini kwa dhambi kuingia, ahadi hii ilipita kipekee hadi kwa Sethi na siyo Kaini. Fadhila maalumu ya Mungu ikipita katika ukoo wa uzao wa Sethi mpaka pale Mungu alipolithibitisha agano kipekee na Nuhu. Nuhu alikuwa na wana watatu, Shemu, Hamu, na Yafethi. Lakini ahadi za Mungu zilipitia kipekee kwa ukoo wa Shemu. Na tunapofika mwishoni mwa kipindi hiki cha zama za kale, ukoo wa Shemu, Abrahamu, alikuwa mrithi wa kipekee wa ahadi za Mungu.

Historia ya mwanzo ya mababa hao katika Mwanzo 11:10-37:1 inaendeleza kielelezo hiki cha mfululizo wa kipekee. Ahadi za Abrahamu zilipitia kwa Isaka tu na kisha kwa Yakobo badala ya Esau. Kama kilivyo muhimu kielelezo hiki cha mfululizo wa kipekee katika sura 36 za kitabu cha Mwanzo, inafikia mwisho wa ghafla kwa habari ya Yusufu na ndugu zake. Katika sehemu hii ya kitabu cha Mwanzo, Musa alihimiza “mfululizo jumuishi.” Aliamini kwamba, fadhila maalumu za Mungu zilizopitia kwa Yakobo hadi kuzifikia kabila zote kumi na mbili, na siyo mtu mmoja tu. Yakobo alipokufa, watoto wake wote kumi na mbili na uzao wao, kabila kumi na mbili za Israeli, walishiriki kwa pamoja katika urithi wa Yakobo katika Nchi ya Ahadi. Na mgawanyo huu jumuishi wa urithi wa Yakobo kwa watoto wake wote uliwahamasisha Waisraeli wakati wa Musa kuwa na umoja wa kitaifa.

**Kadiri tunavyosoma habari ya Yakobo na kisha Yusufu na ndugu zake, tunatambua kuna ghasia nyingi katika familia hii, migogoro mingi, wivu, mashindano, na Mungu hataki jumuia yake ya kiagano iishi hivi. Hivyo habari hii inakuwa dhana, nafikiria, namna Mungu anavyotenda kazi katika jumuia yake ya kiagano ili kuleta umoja, kama Yusufu na Yuda wanaishia kuwa na umoja, na siyo katika mgogoro tena. Huu ni mfano bora kwa watu baadae. Yusufu na Yuda ni kati ya makabila makuu mawili huko Israeli. Ikawa mfano mzuri kwao wa aina ya umoja ambao Mungu anataka kuuona katika jumuiya ya kiagano na inaojaribu kuzalisha.**

— **Dr. Robert B. Chisholm, Jr.**

Kama tulivyoona hapo awali, habari ya Yusufu na ndugu zake ilianza kwa kukosekana kwa maelewano. Hali iliyosababishwa na dhambi za ndugu dhidi ya kila mmoja wao. Lakini ilihitimisha kwa utulivu kati ya ndugu. Kwa njia hii, simulizi ya Musa iliweka wazi kwa kila mmoja aliyemfuata kwamba, Mungu ameziita kabila za Israeli ili kutaka umoja wa kitaifa. Kama habari ya Yusufu ilivyooneshwa, Waisraeli wote walishiriki katika urithi wa Nchi ya Ahadi ambayo Mungu alikuwa amempa Abrahamu, Isaka na Yakobo.

Si jambo la kshangaza kwamba, Musa alishughulikia umoja kati ya makabila ya Israeli mahali pengine. Kwa mfano, katika Kutoka 19:8, alisisitiza kwamba Waisraeli wote walikubali kuingia katika agano na Mungu katika Mlima Sinai. Katika kitabu cha Hesabu 32 na Yoshua 1:12-18, wote wawili, Musa na Yoshua walisisitiza kwamba makabila lazima washirikiane katika kupigana katika nchi ya Kanaani kabla kila mmoja wao hajaenda zake. Pia Musa aliwakusanya wote wa kabila zote kwa ajili ya uhuisho wa agano katika Kumbukumbu la Torati 29:2.

Pia, umoja wa kitaifa wa Israeli uliendelea kusisitizwa na waandishi wa Agano la Kale. Mbali na mapungufu ya Daudi na Selemani, kipindi cha umoja wa kifalme kilionekana kuwa ni kipindi cha ustawi sana kwa Israeli. Kugawanyika kwa taifa, yaani ufalme wa kusini na kaskazini ilipoteza mbali sana kusudi la Mungu kwa watu wake. Baadae, manabii wa Israeli waliahidi kwamba makabila hayo yataungana tena baada ya kipindi cha utumwa. Na vitabu kama vile Mambo ya Nyakati vilisisitiza kwamba, wawakilishi wa kila kabila watakaa katika Nchi ya Ahadi baada ya kipindi cha utumwa.

Msisitizo wa Musa kuhusu umoja kati ya mababa wa kabila hizo kumi na mbili katika ulimwengu ule wa Yusufu na ndugu zake ulichochea umoja wa kitaifa kwa kabila za Israeli katika ulimwengu wao. Pia, msisitizo huu huelekeza kuelekea kwenye njia kuu ambazo habari ya Yusufu na ndugu zake zinapaswa kukaziwa katika ulimwengu wetu wa sasa. Kama kabila za Israeli zilivyoshiriki urithi wa pamoja, wafuasi wote wa Kristo kila mahali katika ulimwengu huu hushiriki urithi wa pamoja katika Kristo. Yesu alianzisha umoja huu alipozindua ufalme wake. Lazima tuufuate umoja huu wakati wote wa mwendelezo wa ufalme wa Kristo. Na siku moja tutafurahia umoja kamili na utulivu kati ya watu wa Mungu wakati wa kilele cha ufalme wa Kristo. Sikiliza Waefeso 4:3-6, Paulo anasema:

Na kujitahidi kuuhifadhi umoja wa Roho katika kifungo cha amani. Mwili mmoja, na Roho mmoja, kama na mlivyoitwa katika tumaini moja la wito wenu. Bwana mmoja, imani moja, ubatizo mmoja. Mungu mmoja, naye ni Baba wa wote, aliye juu ya yote na katika yote na ndani ya yote (Waefeso 4:3-6).

Kwa kuzingatia mantiki ya kifungu hiki, Paulo aliwaita wafuasi wa Kristo “kujitahidi kuuhifadhi umoja wa Roho.” Kama ulivyo urithi shirikishi wa kabila za Israeli, tuna vitu vinavyofanana: mwili mmoja, Roho mmoja, tumaini moja, Bwana mmoja, imani moja, ubatizo mmoja na Mungu mmoja na Baba.

Habari ya Yusufu na ndugu zake inawapa wafuasi wa Kristo wa leo fursa nyingi za kutafakari kuhusu ukosefu wa upatanifu ambao mara zote hujitokeza miongoni mwetu. Na hutoa fursa kubwa sana ya mwongozo kwa vitendo kadiri tunavyojitoa wenyewe kuingia katika umoja wa watu wa Mungu ulimwenguni kote.

**Habari ya Yusufu inasisitiza umoja wa kitaifa kati ya Waisraeli maana Yusufu alikuwa mtu ambaye alikuwa amejaa msamaha. Na msamaha ndiyo kipengele pekee cha msamaha tulichonacho, siyo kwa Israeli tu, na kwetu sisi Wakristo, kwa familia, kwa maisha tunayoishi katika ulimwengu huu. Yusufu alitendewa vibaya sana na ndugu** **zake, lakini walipokuwa katika shida, aliwaokoa… Na tunapoitazama habari ya Yusufu na namna alivyosamehe, alisamehe kitu** **kilichokuwa kikubwa mno. Walitaka afe. Hawakutaka aishi. Hawakutaka kukutana naye tena wakati mwingine wowote ule. Lakini Yusufu hakutaka kuwadhuru. Alikuwa na nguvu na uwezo,** **alikuwa na fursa ya kufanya hivyo, lakini alikuwa mtauwa na alikuwa amekomaa kiimani kuliko wao na aliwajumuisha. Na hiyo inaweza kurudiwa, na inaweza kuzalishwa katika Israeli katika makabila yale kumi na mbili, inaweza fanyika kwetu, katika familia zetu, katika makanisa yetu, na inaweza kuigwa katika jamii.**

**— Rev. Dr. Cyprian K. Guchienda**

Kama ilivyo muhimu kutambua kuwa msisitizo maalumu wa Musa ulihamasisha umoja wa kitaifa, ni muhimu pia kutambua kwanini Musa alihitaji kufanya hivyo. Musa alisisitiza uhitaji wa umoja maana Mungu pia alikuwa ameweka wakfu utofauti wa kitaifa kwaajili ya watu wake.

Tofauti za Kitaifa

Kwa ujumla, mababa wote wa kikabila walikuwa warithi wa Yakobo. Lakini hii haimaanishi kwamba wote walitendewa sawasawa. Kinyume chake, sehemu iliyobaki ya Agano la Kale inaweka wazi kwamba, Mungu aliwapa makabila ya Israeli fursa tofauti tofauti na majukumu tofauti tofauti. Pia Musa alihimiza umuhimu wa utulivu miongoni mwa makabila ya Israeli kwasababu moja ya msingi: umoja wa Israeli unaweza kutunzwa pale tu Waisraeli wanapokiri kwamba Mungu *mwenyewe* ameweka wakfu fursa mbalimbali za kikabila na majukumu yao.

Kama ilivyo kwa mada ya umoja, mada ya utofauti inajitokeza katika kila hatua ya habari ya Yusufu na ndugu zake. Lakini inajitokeza zaidi katika Mwanzo 47:28-49:33. Katika sura hizi, Yakobo aligawanya urithi wake kwa watoto wote kumi na mbili, lakini pia alianzisha tofauti za kudumu kati yao na uzao wao. Katika sura hizi, Musa alihamasisha utofauti wa kitaifa wa Israeli kwa kuwatofautisha watoto wote wa Yakobo. Hata hivyo, kwa kusudi letu, tutatazama mbili tu: Yuda na uzao wake na, bila shaka, Yusufu na uzao wake. Kwanza, hebu tuzingatie Yuda na uzao wake.

***Yuda na Uzao wake.*** Mara nyingi katika sura hizi, Musa amemtaja Yuda ili kuthibitisha umashuhuri ambao Mungu alikuwa amempa Yuda na kabila lake. Kwanza, Yuda anajitokeza katika Mwanzo 37:12-36 pale ambapo ndugu walipanga kumwua Yusufu. Katika mistari ya 26-27, Yuda alisimama katikati ya ndugu zake na kuingilia kati kwaniaba ya Yusufu. Yuda alithibitisha utulivu ambao ulipaswa kuwatambulisha ndugu kwa kuwakumbusha katika mstari wa 27 kwamba “(Yusufu) yeye ni ndugu yetu, na damu yetu.” Na tunaona hapa kwamba, uongozi wa Yuda ulikubalika pale ndugu zake walipokubaliana na mpango wake.

Yuda anajitokeza tena katika 38:1-30 ambapo Musa anairudia habari ya dhambi ya Yuda huko Kanaani. Kisa hiki kinaonesha kinyume kati ya Yuda asiye na maadili na uadilifu wa Yusufu katika nyumba ya Potifa. Lakini, katika 38:26, Musa anadhihirisha toba ya unyenyekevu wa Yuda pale Yuda anapokiri, “Yeye [Tamari] ni mwenye haki kuliko mimi.” Ni wazi kwamba Mungu aliikubali toba ya Yuda maana Mungu alimbariki Yuda kwa kuzaliwa watoto mapacha, Parezi na Zera.

Musa anajikita katika uongozi wa Yuda tena wakati wa safari ya pili ya mababa hao kuelekea Misri katika 44:14-34. Wakati Benjamini aliposhutumiwa kuwa ameiba kikapu cha fedha, Yuda alijitokeza mbele ya Yusufu na kuomba rehema. Alizungumza kwa unyenyekevu, akijiita mwenyewe na ndugu zake kuwa ni “watumishi” wa Yusufu. Alidhihirisha toba juu ya kile yeye na ndugu zake walikuwa wamekifanya kwa kukiri kwamba “Mungu ameufunua uovu wa watumishi wako.” Alimheshimu baba yake kwa kuzingatia “mabaya yatakayompata baba yake” kama Benjamini hatarudi Kanaani. Na kwa ujasiri alijitolea kubaki Misri “badala ya huyu kijana.”

Hatimaye katika 49:1-28, Yuda anajitokeza mbele wakati wa baraka za mwisho za Yakobo. Katika mistari ya 8-12, Yakobo alitangaza kwamba Yuda na kabila lake watainuliwa katika nafasi ya uongozi isiyo na mpinzani. Na kabila la Yuda siku moja litakuwa kabila la kifalme la Israeli. Sikiliza maneno ya Yakobo katika Mwanzo

49:8-10:

Yuda, ndugu zako watakusifu, Mkono wako utakuwa shingoni mwa adui zake. Wana wa baba yako watakuinamia. Yuda ni mwana-simba, kutoka katika mawindo, mwanangu, umepanda; aliinama akajilaza kama simba, na kama simba mke; ni nani atakaye mwamsha? Fimbo ya enzi haitaondoka katika Yuda, wala mfanya sheria kati ya miguu yake, hata atakapokuja Yeye, mwenye milki, ambaye mataifa watamtii (Mwanzo 49:8-10).

Kumbuka kwamba, ndugu zake Yuda “watamsifu (yeye).” Naye atauweka mkono wake “shingoni mwa adui (zake),” kumaanisha kwamba atamshinda kila atakayempinga. Na “wana wa baba yake” ndugu zake “watamwinamia.” Kwa tabia zake za awali, Musa alionesha kwamba kabila la Yuda litakuwa na mamlaka juu ya makabila mengine ya Israeli. Hata hivyo, ni muhimu kuzingatia kwamba, "fimbo ya enzi” ishara ya ufalme, itashikwa na uzao wa Yuda. Familia ya kifalme ya Yuda itaendelea kutawala “mpaka atakapokuja Yeye, mwenye milki, ambaye mataifa watamtii.”

Mwanzo 49:10 inatupatia marejeo ya wazi katika Maandiko kwa ukweli kwamba, uzao wa Yuda utakuwa mfalme juu ya ulimwengu wote. Haya ni marejeo ya wazi kwa Masihi wa nyumba ya Daudi. Na mfalme huyu ajaye atatimiza ahadi ya Mwanzo 12:3 ambapo Mungu alimwambia Abrahamu, “katika wewe jamaa zote za dunia watabarikiwa.” Kupitia mfalme huyu, ufalme wa Mungu utafikia ulimwengu wote. Na “utii wa mataifa” atapewa mfalme huyu mkuu kutoka Yuda. Siyo vigumu kufahamu kwanini Musa alisisitiza kuinuliwa kwa Yuda katika ulimwengu ule kwa wasikilizaji wake wa kwanza katika ulimwengu wao. Yuda hakuwa mzaliwa wa kwanza wa Yakobo, na kwa kawaida asingekuwa na umashuhuri huo. Hivyo, ilihali Musa akiandika kuhusu Yusufu na ndugu zake ili kuhimiza umoja wa kitaifa, pia aliwatarajia wautunze umoja huu kwa nuru kwamba Mungu ameiinua kabila ya Yuda kwa njia hii.

Pia kuna mikazo mingi ya kuinuliwa kwa Yuda kwaajili ya wafuasi wa sasa wa Kristo katika ulimwengu wetu. Lakini katikati ya hili, ni ukweli kwamba Mungu aliahidi mfalme mkuu kutoka katika kabila la Yuda. Na ahadi hii ilitimizwa katika mwana wa haki wa Daudi, Yesu, mfalme wa ulimwengu. Yesu alishika utawala wake huko mbinguni wakati wa uzinduzi wa ufalme wake. Anaendelea kutawala kupitia mwendelezo wa ufalme wake mpaka maadui zake wote wawekwe chini ya miguu yake. Na katika kilele cha ufalme wake, atatawala milele juu ya uumbaji mpya.

Baada ya kuwa tumeona Musa alivyosisitiza utofauti wa kitaifa ndani ya Israeli kwa kujikita juu ya Yuda na uzao wake, hebu tugeukie katika ahadi za wazi za Yusufu na uzao wake katika sehemu hii ya kitabu cha Mwanzo.

***Yusufu na Uzao wake.*** Kama tulivyokwisha kuona, Yusufu ni mhusika mkuu wa Mwanzo 37:2-50:26. Lakini, tofauti na ndugu zake, Yusufu anaoneshwa sana katika sura hizi. Kweli, wakati pekee ambapo Musa alizungumzia usafi wa tabia ya Yusufu ni katika kisa cha ufunguzi. Katika 37:2-11 tunajifunza kwamba Yusufu aliwaudhi ndugu zake. Alimletea baba yake habari mbaya kuhusu wao na alijisifu kuhusu ndoto zake za maisha yake ya baadae. Lakini hata kipengele hiki kisichofaa bado hakiko wazi sana. Na Musa anakipunguza katika mstari wa 2 kwa kutaja kwamba Yusufu alikuwa na umri wa “miaka kumi na saba.”

Mbali na dokezo hili la mapungufu, sura ya Yusufu imeonekana kwa mtazamo unaofaa. Yusufu alimtumikia Potifa kwa uaminifu. Alimpinga mke wa Potifa. Hakuwa na kosa lolote katika huduma yake kwa Potifa. Aliwajaribu ndugu zake kwa hekima pale walipofika kwake. Alionesha upendo kwa baba yake na Benjamini. Aliwabariki mataifa mengi akiwa kiongozi huko Misri. Kwa njia hii na zingine nyingi, Musa anamwonesha Yusufu kama Yakobo alivyomwelezea katika Mwanzo 49:26. Yusufu “aliye mkuu kati

ya ndugu zake.”

Sasa, sote tunafahamu kutokana na uzoefu wa kawaida kwamba, Yusufu angeweza kutenda dhambi mara nyingi tu katika maisha yake. Hii imekuwa kweli kwa kila mtu katika kila kipindi, isipokuwa Yesu. Hivyo, kwa nini Musa alimwonesha Yusufu katika hali hii? Lengo lake lilikuwa nini? Jibu liko katika ukweli kwamba, Mungu alikuwa amempa Yusufu na uzao wake umashuhuri wa kipekee kati ya kabila za Israeli.

Umashuhuri wa Yusufu na uzao wake unajitokeza kwanza katika mpangilio maalumu uliofanywa kwa watoto wa Yusufu katika Mwanzo 48:1-22. Katika mistari hii, Yakobo aliwabariki watoto wa Yusufu, Efraimu na Manase kana kwamba walikuwa watoto wake mwenyewe. Kulingana na 1Nyakati 5:1, Reubeni alikuwa amepoteza heshima yake ya uzaliwa wa kwanza maana alitenda dhambi ya kukinajisi kitanda cha baba yake. Hivyo, Yakobo alipowaasili Efraimu na Manase kuwa watoto wake mwenyewe, ilimaanisha kwamba Yusufu alipokea sehemu maradufu ya uzaliwa wa kwanza.

Moja ya kipengele kinachovutia sana katika mfululizo huu, kinajitokeza katika Mwanzo 48:13-20 ambapo Yakobo aliwabariki Efraimu na Manase. Yusufu aliwaweka watoto wake kwa makini miguuni pa Yakobo ili mkono wa kuume wa Yakobo, mkono wa baraka nyingi, ungewekwa kichwani pa Manase. Kisha mkono wa kushoto wa Yakobo, mkono wa baraka chache, ungewekwa juu ya kichwa cha Efraimu. Mpangilio huu ulionekana kuwa ni sahihi maana Manase alikuwa mzaliwa wa kwanza wa Yusufu. Lakini pasipo maelezo, Yakobo alibadilisha mikono yake hivyo mkono wake wa kushoto ulikwenda kwa Manase na mkono wake wa kulia ulikwenda kwa Efraimu. Yusufu hakufurahishwa na hilo na alijaribu kuhamisha mikono ya Yakobo kwa fadhila ya Manase. Sikiliza kilichotokea baadae katika Mwanzo 48:19:

Babaye akakataa, akasema, “Najua, mwanangu, najua, yeye naye atakuwa taifa, yeye naye atakuwa mkuu; lakini ndugu yake mdogo [Efraimu] atakuwa mkubwa kuliko yeye, na uzao wake watakuwa wengi kati ya mataifa” (Mwanzo 48:19).

Unaweza pia kusema hivi, “taifa zima wao wenyewe.” Vifungu kama vile Hesabu 2:18-21 na Kumbukumbu la Torati 33:17 huonesha kwamba, Efraimu aliongezeka sana kuliko Manase. Ni kweli kwamba, Efraimu alikuwa mashuhuri zaidi kuliko Manase. Pia utawala wa Efraimu ulikuwa mkubwa mno hapo baadae. Wakati ufalme ulipogawanyika, taifa zima la Israeli ya kaskazini lilijulikana kwa jina la “Efraimu.” Sasa, yote haya yanaweza yasionekane kuwa yanafaa kwa wafuasi wa Kristo wa sasa. Lakini umashuhuri aliopewa Efraimu katika ulimwengu ule wa Yusufu na ndugu zake ulielekeza katika mpangilio uliowekwa wakfu na Mungu ambao ulikuwa muhimu sana kwa wasikilizaji wa kwanza wa Musa.

Wakati Musa akiandika kitabu cha Mwanzo, alikuwa amekaribia kukabidhi uongozi wa taifa kwa Yoshua, mwanafunzi wake. Lakini Yoshua hakuwa wa kabila la Efraimu, kabila ambalo Mungu amelibariki kwa umashuhuri juu ya wengine. Matokeo yake, Musa anamtaja Efraimu katika habari hii ili kuthibitisha uchaguzi wake wa mrithi wake. Ilikuwa mara baada ya kifo cha Yoshua kwamba, kabila la Yuda liliinuka na kujulikana. Yoshua, Mwefraimu, ataliongoza taifa hadi kuingia katika Nchi ya Ahadi.

Kama wafuasi wa sasa wa Kristo, habari ya Yusufu na ndugu zake inatutaka tukiri baraka mbalimbali na majukumu ambayo Mungu ameyaweka wakfu katika ulimwengu wetu. Katika uzinduzi wa ufalme wake, Yesu aliwabariki watu wake kwa kuwapatia karama mbalimbali. Aliwapa wengine kuwa mitume, manabii, na walimu. Aliwaita watu mbalimbali kwa majukumu tofauti tofauti. Yesu alianzisha utofauti huu, siyo kwaajili ya kuwagawa watu wake, bali kuwaunganisha kila mmoja na mwenzake. Na wakati wote wa mwendelezo wa ufalme wa Kristo, Roho Mtakatifu anamwaga karama zake kama apendavyo. Na hata wakati wa kilele, tutauona utofauti kwa njia ambayo Mungu anawaheshimu wale wote walioamua kumfuata Kristo. Tunapoitumia habari ya Yusufu na ndugu zake katika ulimwengu wetu, lazima tukiri na kuthamini utofauti ambao Mungu ameuweka katikati ya watu wake katika kila kizazi.

HITIMISHO

Katika somo hili kuhusu Yusufu na ndugu zake, tumetazama muundo na maudhui ya migawanyo mikuu ya kitabu cha Mwanzo. Tumeona kwa ujumla namna ambavyo Musa alivyotumia sura hizi kuwasilisha mada kuu. Hasa zile ambazo zinajitokeza mapema katika kitabu hiki cha Mwanzo, na msisitizo maalumu wa Musa katika sura hizi kuhusu umoja na utofauti wa taifa la Israeli.

Habari ya Yusufu na ndugu zake inafunua jinsi ilivyokuwa vigumu kwa mababa wa Israeli kuishi kwa amani na wenzao. Lakini baadae Mungu aliimarisha upendo wa kudumu ndani yao. Habari hii ya kukosa maelewano, na baadae kufikia upatanisho na utulivu, iliandikwa ili kuwaonesha makabila kumi na mbili ya Israeli kutubu na kuwa na umoja wakiwa watu wa Mungu katika kipindi hicho. Kwetu leo inatutaka tuache migawanyiko na tudumishe upendo uliopo kati yetu sisi wafuasi wa Kristo. Kama mwili wa Kristo, tuna sehemu ya urithi katika urithi wa Kristo. Kwa ujumla, habari ya Yusufu na ndugu zake inatoa mwongozo muhimu sana wa namna tunavyopaswa kujitoa wenyewe ili kuulinda umoja wa watu wa Mungu hivi leo. Na kufanya hivyo kwaajili ya utukufu wa ufalme ulimwenguni kote.

WANDAAJI WA SOMO

**Dr. Scott Redd (Mwongozaji)** ni Raisi na Profesa msaidizi wa masomo ya Agano la Kale katika chuo cha Reformed Theological Seminary, Washington D.C. Dkt. Redd alipata M.Div. kutoka Reformed Theological Seminary na M.A. pamoja na Ph.D. kutoka chuo cha The Catholic University of America. Amefundisha katika chuo cha Catholic University of America, Augustine Theological Institute nchini Malta, na International Training Institute katika gofu ya Mediterania. Dkt. Redd amechangia katika machapisho na majarida mbalimbali kama vile *Tabletalk* (Ligonier Ministries), *The Washington Post* na *First Things*. Pamoja na hayo, pia ameandika *Constituent Postponement in Biblical Hebrew Verse* (Society of Biblical Literature, 2014) na *Wholehearted: A Biblical Look at the Greatest Commandment and Personal Wealth* (Institute for Faith, Work & Economics, 2016).

**Dr. Michael J. Glodo** ni Profesa msaidizi wa masomo ya Biblia katika chuo cha Reformed Theological Seminary huko Orlando, Florida

**Dr. Craig S. Keener** ni mwenyekiti wa F.M. na Ada Thompson kitivo cha Masomo ya Biblia katika chuo cha Asbury Theological Seminary.

**Dr. John Oswalt** ni profesa wa heshima wa masomo ya Agano la Kale katika chuo cha Asbury Theological Seminary.

**Dr. Tom Petter** ni Profesa msaidizi wa wa masomo ya Agano la Kale katika chuo cha Gordon-Conwell Theological Seminary.

**Dr. Richard L. Pratt, Jr.** ni Raisi wa taasisi ya Third Millennium Ministries na profesa msaidizi wa masomo ya Agano la Kale katika chuo kikuu cha Reformed d Theological Seminary, kampasi ya Orlando.

**Dr. Douglas Stuart** ni Profesa wa Masomo ya Agano la Kale katika chuo cha Gordon-Conwell Theological Seminary.